ASIAKIRJAIN JULKISUUTTA KOSKEVAT SÄÄNNÖT Pankin hallituksen hyväksymä 26. päivänä maaliskuuta 1997 (97/C 243/06)

KOSKA EUROOPAN INVESTOINTIPANKKI

on Euroopan unionin jäsenvaltioiden omistama rahoituslaitos;

on saanut tehtäväkseen Euroopan unionista tehdyn sopimuksen 198 e artiklan mukaan myötävaikuttaa yhteisön tasapainoiseen ja vakaaseen kehitykseen käyttämällä sekä pääomamarkkinoita että omia varojaan; tätä varten pankki myöntää lainoja ja antaa takauksia, jotka helpottavat investointihankkeiden rahoittamista kaikilla talouden aloilla;

tunnustaa, että sen omistajavaltioiden kansalaisilla, samoin kuin kansalaisilla niissä muissa maissa, joissa pankki antaa ja ottaa lainoja, on oikeus saada tietoa niistä periaatteista, joiden mukaan pankki toimii, sen toiminnan päämääristä, yleisestä luonteesta ja laajuudesta samoin kuin sen toiminnan tuloksista tietyllä maantieteellisellä alueella tai toimintasektorilla taikka tietynlaisissa operaatioissa;

on sitoutunut aktiiviseen tiedotukseen sekä jatkaa ja vahvistaa pyrkimyksiä antaa julkisuuteen yleisluontoista tietoa, joka koskee sen toimintoja, menettelytapoja ja käytäntöjä;

antaa myös harkinnanvaraisesti julki perustietoja tehdyistä yksittäisistä operaatioista luotonsaajien suostumuksella;

KOSKA PANKKI

tunnustaa, että hyvän hallinnon vaatimukset, joita sovelletaan yhteisön laitoksiin ja toimielimiin, pankki mukaan lukien, edellyttävät, että asiakirjat pidetään mahdollisimman laajasti julkisesti saatavilla ja että asiakirjan epääminen on perusteltava ennalta asetettujen sääntöjen mukaan;

KOSKA PANKKI

on rahoituslaitos, joka toimii sekä julkisella että yksityisellä sektorilla ja on riippuvainen rahoitusmarkkinoista toimintansa rahoittamiseksi;

joutuu toimintojensa luonteesta johtuen rajoittamaan, kuten muut pankit yhtäläisissä olosuhteissa, avoimuutta ja asiakirjojen julkisuutta;

KOSKA PANKIN

on taattava, jotta se voi täyttää sille annetun tehtävän, että hankkeiden toteuttajat, luotonsaajat ja -hakijat samoin kuin muut hankkeiden toteuttamiseen tai rahoittamiseen osallistuvat tahot voivat luottaa pankkisuhteen luottamuksellisuuteen;

on, suhteissaan muihin laitoksiin, toimielimiin ja henkilöihin, sekä Euroopan yhteisöjen piirissä että sen ulkopuolella, kunnioitettava näiden kanssa tapahtuvan yhteydenpidon sekä tehtävien sopimusten luottamuksellisuutta;

KOSKA PANKKI

ei voi, ottaen huomioon sen rooli rahoituslaitoksena, toimia pankin ulkopuolelta peräisin olevien asiakirjojen lähteenä edes julkisuuteen saatettujen asiakirjojen osalta;

KOSKA PANKIN

on tarpeen, yleisen pankki- ja rahoitussektorilla vallitsevan käytännön mukaisesti, suojata arkaluontoiset tiedot, joiden saattaminen julki saattaisi vahingoittaa sen etuja tai asemaa tehtävänsä hoitamisessa;

täytyy, jotta se voi toimia asianmukaisesti, taata vapaa ja pidäkkeetön mielipiteiden vaihto pankin sisällä senä välttää ulkopuolisten tahojen puuttuminen pankin sisäiseen keskusteluun, valmistelutyöhön ja päätöksentekoon, ja tässä tarkoituksessa varjella näiden prosessien luottamuksellisuutta;

velvollisuutena on suojata toimielintensä jäsenten, henkilöstönsä samoin kuin pankille palveluita tarjoavien kolmansien henkilöiden yksityisyys ja pitää salassa tiedot, jotka koskevat näiden henkilökohtaisia oloja, taloudellista asemaa tai muita vastaavia seikkoja;

pankki on hyväksynyt seuraavat säännöt: Soveltamisala

1 artikla

Näitä sääntöjä sovelletaan, kun yksityinen henkilö pyytää pankin hallussa olevia asiakirjoja, joita ei ole laadittu julkistamista varten.

Menettely

2 artikla

Asiakirjoja koskevat pyynnöt tulee osoittaa pankin pääsihteeristölle.

Pyyntöihin vastataan kohtuullisessa ajassa. Epääminen on perusteltava viittaamalla näihin sääntöihin.

Pyynnön hyväksyttävyys

3 artikla

Asiakirjaa koskeva pyyntö otetaan käsiteltäväksi vain, jos tietoa pyytävä on riittävästi selvittänyt henkilöllisyytensä, pyynnön kohteen samoin kuin sen, mihin tarkoitukseen asiakirja pyydetään. Muunlaiset pyynnöt evätään.

Pyyntöjä, jotka koskevat asiakirjan saamista muuten kuin kirjallisessa muodossa, ei hyväksytä.

Toistuvat pyynnöt voidaan evätä, jos aikaisemmin on jo annettu asianmukainen ja riittävä vastaus.

Yleissääntö

4 artikla

Pankki luovuttaa asiakirjoja vain, mikäli niitä ei koske mikään näissä säännöissä määrätyistä kieltäytymisperusteista.

Pankin ulkopuolelta peräisin olevat asiakirjat

5 artikla

Pankin ulkopuolelta peräisin olevia asiakirjoja ei luovuteta.

Julkiseksi tiedettävän tai oletettavan tiedon osalta tietoa pyytävälle voidaan ilmoittaa asiakirjan laatija tai muu tunnettu lähde, josta asiakirja voi olla saatavissa.

Pankissa laaditut asiakirjat

6 artikla

Kolmansien henkilöiden etujen suojaaminen

Asiakirjoja, jotka sisältävät kolmansia henkilöitä koskevia tietoja, ei luovuteta, jos tiedon on ilmoitettu olevan luottamuksellinen tai jos pankki on sitoutunut olemaan paljastamatta sitä, taikka jos tieto on muuten sellainen, että se kuuluu pankilla kolmansia kohtaan olevan salassapitovelvollisuuden piiriin.

Edellinen momentti estää erityisesti, ja riippumatta siitä, onko tieto erikseen sovittu tai osoitettu luottamukselliseksi, luovuttamasta

- asiakirjoja, jotka koskevat tehtyjä tai tulevia anto- tai ottolainaustoimia, yksittäisiä hankkeita tai investointiohjelmia taikka tahoja, jotka osallistuvat tai saattavat osallistua tällaisiin toimiin tai hankkeisiin, kuten arviointiraportteja tai sopimusasiakirjoja; samoin kuin

- muita asiakirjoja, jotka sisältävät tietoja

- tietyssä anto- tai ottolainaustoimessa osallisina olevien tai mahdollisesti osallisiksi tulevien luotonsaajien, takaajien, kanssarahoittajien, vastapuolien tai muiden osapuolien henkilöllisyydestä, taloudellisesta asemasta tai muista seikoista;

- yksittäisten hankkeiden tai investointiohjelmien teknisistä, taloudellisista tai rahoitukseen liittyvistä ominaispiirteistä samoin kuin pankin näitä seikkoja koskevasta selvityksestä, seurannasta tai arvioinnista.

Ensimmäinen momentti estää myös, ja riippumatta siitä, onko tiedon luottamuksellisuus erityisesti sovittu tai osoitettu, luovuttamasta asiakirjoja, jotka sisältävät ei-julkisia tietoja kolmansista tahoista, kuten Euroopan yhteisöjen toimielimistä tai kansainvälisistä järjestöistä, joihin pankilla on suhteita.

Pankki ei luovuta asiakirjoja, joihin sisältyvien tietojen antaminen olisi vastoin rahoitusmarkkinoilla yleisesti vallitsevia sääntöjä tai käytäntöjä taikka loukkaisi sijoittajien tasavertaista kohtelua.

7 artikla

Pankin etujen suojaaminen

Pankki ei luovuta

1. asiakirjoja, jotka sisältävät tietoja sen toimintaa koskevista seikoista, olivatpa ne operatiivisia, liiketoiminnallisia, organisaatioon tai menettelytapoihin liittyviä, teknisiä tai strategisia, mukaan lukien toimintaa koskevat järjestelyt kolmansien henkilöiden kanssa, jos tieto pankin oman harkinnan mukaan, ottaen huomioon pankki- ja rahoitussektorilla yleisesti vallitseva käytäntö, on sen luonteista, että sen saattaminen julki saattaisi vahingoittaa pankin etuja;

2. sisäisiä valmistelevia asiakirjoja tai muita asioiden sisäistä käsittelyä varten laadittuja asiakirjoja, mukaan lukien esitykset tai muut asiakirjat, jotka on laadittu pankin toimielimiä varten niiden päätöksentekoprosessin yhteydessä samoin kuin asioiden käsittelystä laaditut muistiinpanot tai pöytäkirjat;

3. asiakirjoja, jotka on laadittu sisäistä hallintoa tai sisäisiä menettelytapoja varten, mukaan lukien säännöt, ohjeet tai suositukset, jotka liittyvät tällaiseen hallintoon tai menettelytapoihin;

4. asiakirjoja, jotka ovat osa kirjeenvaihtoa tai muuta yhteydenpitoa kolmansien henkilöiden kanssa.

8 artikla

Pankin henkilökunnan etujen suojaaminen

Pankki ei luovuta asiakirjoja, jotka sisältävät tietoja sen toimielinten jäsenenä toimivien tai toimineiden taikka sen palveluksessa olevien tai olleiden henkilöiden olosuhteista, kuten henkilökohtaisista asioista, taloudellisesta asemasta taikka ammatillisista tai muista vastaavista asioista.

Muut määräykset

9 artikla

Epäoikeutetut pyynnöt

Jos pankilla on aihetta olettaa, että tietoa pyytävä on antanut vääriä tietoja henkilöllisyydestään tai siitä tarkoituksesta, jota varten tietoa pyydetään, taikka että tietoa on pyydetty kaupallisessa tarkoituksessa tai muista syistä, jotka eivät ole sopusoinnussa avoimuuden perustana olevien päämäärien kanssa, pyyntö evätään.

Pankki voi vaatia tietoa pyytävältä, että hän sitoutuu olemaan käyttämättä annettuja asiakirjoja edellisessä momentissa viitattuihin tarkoituksiin sekä luovuttamasta niitä sivullisille sellaista tarkoitusta varten.

10 artikla

Poikkeukset

Edellä 5, 6 ja 8 artiklassa oleviin sääntöihin ei voida tehdä poikkeuksia, ellei siihen ole saatu kirjallista suostumusta siltä henkilöltä tai taholta, jonka suojaamiseksi tieto on salassa pidettävä.

11 artikla

Kulut

Tietoa pyytävältä voidaan periä maksu peittämään kulut, jotka aiheutuvat pyydettyjen asiakirjojen toimittamisesta.